ศพหมกป่าทุบหัวฆ่าสาวนิรนาม
กะโหลกยุบทิ้งอำพรางใส่เสื้อบอล ปราจีนบุรี,ทุบหัวฆ่าโหดสาวนิรนาม สวมเสื้อทีมบอล ปราจีนบุรี ยูไนเต็ด หมกศพในป่าหญ้าเนียเปีย อ.ประจันตคาม สภาพแห้งกรังเหลือแต่หนังติดกระดูก กะโหลกศีรษะแตก คาดตายมานานนับเดือน ค้นในตัวไม่มีหลักฐานว่าเป็นใครมาจากไหน ชาวบ้านละแวกใกล้เคียงไม่มีใครรู้จัก สงสัยถูกสังหารจากที่อื่นแล้วนำศพมาทิ้งอำพรางคดี ฝ่ายสืบสวนเร่งหาเบาะแสเหยื่อสาวคลี่ปมฆาตกรรมโหด,พบศพหญิงสาวถูกทุบหัวฆ่าหมกป่าหญ้ารายนี้ เปิดเผยเมื่อเวลา 11.00 น.วันที่ 13 ม.ค. ร.ต.ท.ธนยศ ธีรนิมมาน พนักงานสอบสวน สภ.ประจันตคาม จ.ปราจีนบุรี ได้รับแจ้งว่าพบศพผู้เสียชีวิตอยู่ในไร่ปลูกหญ้าเนียเปีย เป็นหญ้าปลูกส่งเป็นเชื้อเพลิงโรงงานผลิตไฟฟ้าของบริษัท แอดวานซ์ อะโกร จำกัด หมู่ 19 ต.โพธิ์งาม อ.ประจันตคาม รายงานให้ พ.ต.อ.วันชัย พิทักษ์ตันสกุล ผกก. นำกำลังฝ่ายสืบสวน พร้อมแพทย์เวร รพ.ประจันตคาม และเจ้าหน้าที่กู้ภัยมูลนิธิร่วมกตัญญูปราจีนบุรี ไปตรวจสอบ,ที่เกิดเหตุเป็นป่าหญ้าสูงห่างไกลบ้านเรือนประชาชน จากถนนสุวรรณศรลึกเข้าไปประมาณ 50 เมตร พบศพหญิงสาวไม่ทราบชื่อ อายุประมาณ 20-30 ปี สภาพเน่าเปื่อยจนเนื้อหนังแห้งติดกระดูก บริเวณกะโหลกศีรษะด้านหลังมีรอยแตกร้าว นุ่งกางเกงยีนส์ขาสั้นสีฟ้า สวมเสื้อยืดสีน้ำตาลด้านหน้าสกรีนตัวเลข 2015 และโลโก้ทีมสโมสรฟุตบอลปราจีนบุรี ยูไนเต็ด มีเสื้อเชิ้ตแขนยาวสีแดงทับอีกชั้น ทาเล็บเท้าสีแดง นิ้วกลางและนิ้วนางมือขวาสวมแหวนเงินนิ้วละ 1 วง ข้อมือขวามีสายรัดผมสีแดง และที่คอสวมใส่ล็อกเกตรูปพระ ตรวจค้นในตัวไม่พบหลักฐานว่าเป็นใครมาจากไหน คาดว่าเสียชีวิตมาแล้วประมาณ 1 เดือน,จากการสอบถามชาวบ้านละแวกใกล้เคียงไม่มีใครรู้จักผู้ตายและไม่มีคนสูญหายไป เบื้องต้นตำรวจสันนิษฐานว่า เหยื่อสาวถูกคนร้ายใช้ของแข็งทุบศีรษะจนเสียชีวิตจากที่อื่นแล้วนำศพมาทิ้งในป่าหญ้าเพื่ออำพรางคดี ผ่านไปนานนับเดือนจนมีชาวบ้านผ่านไปพบศพแห้งกรังรีบแจ้งตำรวจมาตรวจสอบ ฝ่ายสืบสวนจะได้ประสานตำรวจท้องที่ใกล้เคียงว่ามีการแจ้งความคนหายหรือไม่ เพื่อให้ทราบว่าผู้ตายเป็นใครมาจากไหนจะได้ตามตัวญาติหรือคนใกล้ชิดมาสอบปากคำหาเบาะแสคลี่คลายคดี ส่วนศพมอบให้เจ้าหน้าที่กู้ภัยนำส่งสถาบันนิติเวชวิทยา รพ.ตำรวจ ให้แพทย์ผ่าชันสูตรหาสาเหตุการเสียชีวิตอย่างละเอียดอีกครั้ง
ทุบหัวฆ่าโหดสาวนิรนาม สวมเสื้อทีมบอล ปราจีนบุรี ยูไนเต็ด หมกศพในป่าหญ้าเนียเปีย อ.ประจันตคาม สภาพแห้งกรังเหลือแต่หนังติดกระดูก กะโหลกศีรษะแตก คาดตายมานานนับเดือน 
ข่าวหน้า1,ฆ่าสาวนิรนาม,หมกศพ,ป่าหญ้าเนียเปีย,ประจันตคาม,ทุบหัว,ปราจีนบุรี,ข่าว,ข่าวภูมิภาค,ไทยรัฐฉบับพิมพ์